Document ID: 32014D0773

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Οκτωβρίου 2014
για τη χορήγηση παρεκκλίσεων στο πλαίσιο της εφαρμογής του κανονισμού (ΕΚ) αριθ. 452/2008 του Ευρωπαϊκού Κοινοβουλίου και του Συμβουλίου σχετικά με την παραγωγή και την ανάπτυξη στατιστικών για την εκπαίδευση και τη διά βίου μάθηση όσον αφορά το Βέλγιο, την Ιρλανδία, τη Γαλλία, τη Μάλτα και τη Φινλανδία
[κοινοποιηθείσα υπό τον αριθμό C(2014) 7865]
(Τα κείμενα στην ολλανδική, αγγλική, φινλανδική, γαλλική, μαλτεζική και σουηδική γλώσσα είναι τα μόνα αυθεντικά)
(2014/773/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 452/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, σχετικά με την παραγωγή και την ανάπτυξη στατιστικών για την εκπαίδευση και τη διά βίου μάθηση (1), και ιδίως το άρθρο 6 παράγραφος 3,
Έχοντας υπόψη τα αιτήματα που υποβλήθηκαν από το Βασίλειο του Βελγίου, την Ιρλανδία, τη Γαλλική Δημοκρατία, τη Δημοκρατία της Μάλτας και τη Δημοκρατία της Φινλανδίας,
Εκτιμώντας τα ακόλουθα:
(1)
Ο κανονισμός (ΕΚ) αριθ. 452/2008 θεσπίζει ένα κοινό πλαίσιο για τη συστηματική παραγωγή ευρωπαϊκών στατιστικών στον τομέα της εκπαίδευσης και της διά βίου μάθησης. Εφαρμόζεται στην παραγωγή στατιστικών όσον αφορά τη συμμετοχή των ενηλίκων στη διά βίου μάθηση.
(2)
Το άρθρο 6 παράγραφος 3 του κανονισμού (ΕΚ) αριθ. 452/2008 προβλέπει ότι, εάν είναι απαραίτητο, μπορούν να εγκριθούν περιορισμένες παρεκκλίσεις για τα κράτη μέλη, που θα βασίζονται σε αντικειμενικά κριτήρια.
(3)
Το Βασίλειο του Βελγίου, η Ιρλανδία, η Γαλλική Δημοκρατία, η Δημοκρατία της Μάλτας και η Δημοκρατία της Φινλανδίας υπέβαλαν αιτήματα για παρεκκλίσεις λόγω της ανάγκης για σημαντικές αναπροσαρμογές στα εθνικά στατιστικά τους συστήματα έτσι ώστε να συμμορφωθούν πλήρως με τον κανονισμό (ΕΚ) αριθ. 452/2008.
(4)
Οι εν λόγω παρεκκλίσεις θα πρέπει, συνεπώς, να χορηγηθούν στα εν λόγω κράτη μέλη.
(5)
Τα μέτρα που ορίζονται στην παρούσα απόφαση είναι σύμφωνα με τη γνώμη της επιτροπής του ευρωπαϊκού στατιστικού συστήματος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στην Ιρλανδία, η συλλογή στοιχείων για τη δεύτερη έρευνα για τη συμμετοχή και τη μη συμμετοχή των ενηλίκων στη διά βίου μάθηση (εφεξής «δεύτερη έρευνα για την εκπαίδευση των ενηλίκων») θα πραγματοποιηθεί μεταξύ 1ης Ιανουαρίου και 31ης Δεκεμβρίου 2017. Η περίοδος αναφοράς για την οποία συλλέγονται τα στοιχεία για τη συμμετοχή σε δραστηριότητες διά βίου μάθησης καλύπτει τους 12 μήνες που προηγούνται της συνέντευξης.
Στη Γαλλία και τη Φινλανδία, η συλλογή στοιχείων για τη δεύτερη έρευνα για την εκπαίδευση των ενηλίκων θα πραγματοποιηθεί μεταξύ 1ης Ιανουαρίου και 30ής Ιουνίου 2017. Η περίοδος αναφοράς για την οποία συλλέγονται τα στοιχεία για τη συμμετοχή σε δραστηριότητες διά βίου μάθησης καλύπτει τους 12 μήνες που προηγούνται της συνέντευξης.
Το Βέλγιο και η Μάλτα θα διαβιβάσουν καθαρά αρχεία μικροδεδομένων σχετικά με τη δεύτερη έρευνα για την εκπαίδευση των ενηλίκων στην Επιτροπή (Eurostat) μέσα σε εννέα μήνες από το τέλος της εθνικής περιόδου συλλογής στοιχείων.
Άρθρο 2
Η παρούσα απόφαση απευθύνεται στο Βασίλειο του Βελγίου, την Ιρλανδία, τη Γαλλική Δημοκρατία, τη Δημοκρατία της Μάλτας και τη Δημοκρατία της Φινλανδίας.
Βρυξέλλες, 30 Οκτωβρίου 2014.

Labels: 12
9
19
15